
Margaret bridge

Az OTDK-ra beadott Margit híd című két csatornás, szabadon megkomponált zenemű, digitális eljárással rögzített hangokból, illetve számítógép segítségével generált tiszta szinuszhangokból épül fel. A darab készítése során alapvetően hangfelvételek vágásával, tetszőleges transzponálásával, nyújtásával, illetve visszafelé lejátszásával dolgoztam. A zenei atmoszférát teremtő környezeti zajok utalnak az urbanizációra, s egyúttal a mű címére is.
A mű szalag-darabnak tekinthető, mivel konkrét hangokat, zörejeket rögzít. A felvett hangok – manipulációjuk ellenére – megőrzik természetes jellegüket. A darabban a hangfrekvencia széles skáláján szólalnak meg, textúrális és konkrét zajok. Szinuszhangok csak a mélyebb tartományban hallhatóak, melyeket egy külön erre a célra készített burkológörbe-modellező szoftver ad. A magasabb frekvenciatartományban fekvő szinuszoid hangok egy fújással megszólaltatott háztartási fémeszköz rögzített hangjai. Lemezjátszó és hangszerek (tangóharmonika) hangjai mellett, olykor emberi hangok is előtűnnek a darab során, konkrét jelentésüktől megfosztva, (hang)anyagiságukra reflektálva. A 9 perc 19 másodperc alatt hangszínben is különböző típusú hangok szólalnak meg, melyek interpolálnak a hanganyag többi – temperálás, hangidőtartamok – paraméterével.
 



